বিএনপির জয়ী প্রার্থীদের শপথ নিয়ে ধোঁয়াশা
বিএনপির জয়ী প্রার্থীদের শপথ নেয়ার বিষয়ে সিদ্ধান্ত হয়নি এখনো।  বিএনপি চায় শপথ না নিতে, কিন্তু গণফোরাম থেকে নির্বাচিত দু’জন চান শপথ নিতে। এ অবস্থায় বিষয়টি অমীমাংসিত রাখা হয়েছে।







জাতীয় ঐক্যফ্রন্টের শীর্ষ নেতা ও গণফোরাম সভাপতি ড. কামাল হোসেনের মতিঝিলের চেম্বারে সোমবার রাতে জোটের স্টিয়ারিং কমিটির বৈঠক হয়।  




সেখানে সীমাহীন অনিয়ম ও কারচুপির অভিযোগ এনে একাদশ জাতীয় সংসদ নির্বাচনের ফল প্রত্যাখ্যান করার পাশাপাশি নিরপেক্ষ-নির্দলীয় সরকারের অধীনে পুনর্নির্বাচনের দাবিতে আন্দোলনে যাওয়ার সিদ্ধান্ত নেয় জাতীয় ঐক্যফ্রন্ট। তবে বৈঠকে এবারের নির্বাচনে জয়ী বিএনপিসহ জাতীয় ঐক্যফ্রন্টের সাত প্রার্থীর শপথ নেয়ার বিষয়ে কোনো সিদ্ধান্ত হয়নি। 
বৈঠক থেকে ড. কামাল হোসেন একটি বিবৃতি দেন। এতে তিনি বলেন, ৩০ ডিসেম্বর একাদশ জাতীয় সংসদ নির্বাচনের নামে যে প্রহসনমূলক নাটক মঞ্চস্থ হল, তা সমগ্র দেশবাসী প্রত্যক্ষ করেছেন এবং হাড়ে হাড়ে উপলব্ধি করেছেন। 
একটি স্বাধীন ও সার্বভৌম দেশের নির্বাচনী ব্যবস্থাকে কীভাবে ধ্বংস করা হয়েছে, তা এ দেশের মানুষসহ সমগ্র বিশ্ববাসীকে দেখিয়ে দিয়েছেন বর্তমান প্রধানমন্ত্রীর নেতৃত্বে আওয়ামী লীগ এবং তাদের আজ্ঞাবহ প্রধান নির্বাচন কমিশনার। 
কথিত নির্বাচনে আওয়ামী লীগের সরকারকে বিজয়ী দেখালেও প্রকারান্তরে হেরেছে বাংলাদেশ ও তার ১৭ কোটি মানুষ। এর মধ্য দিয়ে কবর রচিত হয়েছে আমাদের বহু আকাক্সিক্ষত গণতন্ত্রের। 
সার্বিক অবস্থা বিবেচনা করে জাতীয় ঐক্যফ্রন্ট কথিত নির্বাচনের ফলাফল ঘৃণাভরে প্রত্যাখ্যান করে নির্দলীয় সরকারের অধীনে অবাধ, সুষ্ঠু ও অংশগ্রহণমূলক নির্বাচনের দাবি জানিয়েছে।
বৈঠক শেষে শপথ নেবেন কিনা- এ প্রশ্নের জবাবে মির্জা ফখরুল ইসলাম আলমগীর বলেন, আমরা তো একাদশ নির্বাচনের ফলাফল প্রত্যাখ্যান করেছি। নতুন নির্বাচনের দাবি করেছি। ফলে সংসদে যোগ দেয়ার প্রশ্নই আসে না।
বৈঠকে বিএনপির ভাইস চেয়ারম্যান আবদুল আউয়াল মিন্টু, জেএসডি সভাপতি আসম আবদুর রব, কৃষক শ্রমিক জনতা লীগ সভাপতি বঙ্গবীর কাদের সিদ্দিকী, নাগরিক ঐক্যের আহ্বায়ক মাহমুদুর রহমান মান্না, গণস্বাস্থ্য কেন্দ্রের ট্রাস্টি ডা. জাফরুল্লাহ চৌধুরী, গণফোরামের নির্বাহী সভাপতি অ্যাডভোকেট সুব্রত চৌধুরী, সাধারণ সম্পাদক মোস্তফা মহসিন মন্টু, জেএসডির সাধারণ সম্পাদক আবদুল মালেক রতন প্রমুখ এ সময় উপস্থিত ছিলেন।

বিএনপির জয়ী প্রার্থীদের শপথ নেয়ার বিষয়ে সিদ্ধান্ত হয়নি এখনো। বিএনপি চায় শপথ না নিতে, কিন্তু গণফোরাম থেকে নির্বাচিত দু’জন চান শপথ নিতে। এ অবস্থায় বিষয়টি অমীমাংসিত রাখা হয়েছে।